b'\n_START_ARTICLE_\nToinen apologia\n_START_SECTION_\nHistoria\n_START_PARAGRAPH_\nJustinos eli ja kirjoitti toisella vuosisadalla ajanlaskun alun j\xc3\xa4lkeen ja oli n\xc3\xa4in ensimm\xc3\xa4isi\xc3\xa4 kristillisi\xc3\xa4 apologeetteja eli kristinuskoa filosofis-teologisesti puolustaneita kirjailijoita. Ennen Toista apologiaa Justinos oli jo kirjoittanut kristinuskon puolustukseksi pidemm\xc3\xa4n Ensimm\xc3\xa4isen apologian. Molemmat teokset on ajoitettu noin vuosille 150\xe2\x80\x93154. Justinos on saanut apologioihinsa innoitusta Platonin kirjoittamasta Sokrateen puolustuspuheesta._NEWLINE_Toinen apologia vaikuttaa syntyneen jonkin ajankohtaisen konfliktin johdosta. Er\xc3\xa4it\xc3\xa4 kristittyj\xc3\xa4 oli tuomittu kuolemaan pelk\xc3\xa4st\xc3\xa4\xc3\xa4n uskonsa vuoksi. Justinos on kirjoittanut teoksensa osoittaakseen, ett\xc3\xa4 kristityt ovat el\xc3\xa4m\xc3\xa4lt\xc3\xa4\xc3\xa4n nuhteettomia ja ett\xc3\xa4 heid\xc3\xa4n uskonsa on totta. Teos vaikuttaa sijoittuvan Roomaan._NEWLINE_Toinen apologia n\xc3\xa4hd\xc3\xa4\xc3\xa4n yleens\xc3\xa4 er\xc3\xa4\xc3\xa4nlaisena Ensimm\xc3\xa4isen apologian liitteen\xc3\xa4. Jotkut tutkijat ovat kuitenkin argumentoineet sen itsen\xc3\xa4isen retorisen luonteen puolesta. On mahdollista, ett\xc3\xa4 Eusebios tunsi apologiat yhteisnimell\xc3\xa4 Ensimm\xc3\xa4inen apologia ja viittasi nimell\xc3\xa4 Toinen apologia johonkin sittemmin kadonneeseen Justinoksen teokseen._NEWLINE_Teksti on s\xc3\xa4ilynyt nykyaikaan yhdess\xc3\xa4 keskiaikaisessa k\xc3\xa4sikirjoituksessa, niin kutsutussa Pariisin k\xc3\xa4sikirjoituksessa (Codex Parisinus Graecus 450) vuodelta 1364.\n_START_SECTION_\nSis\xc3\xa4lt\xc3\xb6\n_START_PARAGRAPH_\nJustinoksen teos koostuu 15 luvusta. Teoksen alussa Justinos k\xc3\xa4sittelee kristittyj\xc3\xa4 vastaan puhjenneita vainoja. H\xc3\xa4n pyrkii eri tavoin osoittamaan, ett\xc3\xa4 vainot ovat ep\xc3\xa4oikeudenmukaisia._NEWLINE_Sen j\xc3\xa4lkeen Justinos k\xc3\xa4sittelee itse kristillist\xc3\xa4 uskoa. H\xc3\xa4nen mukaansa kristittyjen el\xc3\xa4m\xc3\xa4ll\xc3\xa4 maailmassa on jumalallinen tarkoitus. Vain kristityill\xc3\xa4 on koko Sana, ja he my\xc3\xb6s el\xc3\xa4v\xc3\xa4t sen mukaista el\xc3\xa4m\xc3\xa4\xc3\xa4._NEWLINE_Teos p\xc3\xa4\xc3\xa4ttyy vetoomukseen oikeudenmukaisen tuomion puolesta.'